# Mónica del Raval

Ramona Coronado García, més coneguda com a Mónica del Raval (Villamanrique, 16 de febrer de 1964 - Barcelona, 16 d'agost de 2024), va ser una prostituta catalana d’origen manxec.

## Biografia

Va néixer al poble manxec de Villamanrique, situat a la província de Ciudad Real. Va començar a exercir la prostitució a Madrid, al carrer de la Ballesta, prop de la Gran Via, amb divuit anys. Abans habitava amb els seus pares i els seus germans a Alcàsser (Horta Sud). Després d'anar-se'n de casa, va estar-se 7 mesos al denominat «barri xino» de València i va passar per Alacant, Eivissa i Mallorca abans d'establir-se definitivament a Barcelona el 1987, on va adoptar el nom de Mónica. Se la solia veure davant del Liceu i al Raval, barri en què va viure durant dècades i es va fer coneguda per la seva aparença revinguda i per usar abundant maquillatge i lluir una corona de plàstic, cosa que li va valdre el sobrenom de «Reina del Raval». Allà mateix va fer amistat amb la reconeguda Carmen de Mairena. Al llarg de la seva carrera, va anar canviant de nom artístic segons el lloc on treballava: abans de ser Mónica a Barcelona, es feia dir Marta a Eivissa, Heidi a València i Carolina a Alacant.
L’any 2008, es va estrenar un documental sobre ella, dirigit per Francesc Betriu i titulat Mónica del Raval, que en va fer créixer el renom. El 2012, va aparèixer en el programa Callejeros, que li va dedicar un capítol especial. El 2015, va anunciar que es retirava de l’ofici de prostituta després d’haver jagut, segons ella, amb més de 80.000 homes. Posteriorment, va comercialitzar marxandatge propi i va participar en diverses pel·lícules: Nos parecía importante (2016), La maldita primavera (2017) i Puta y amada (2018). Cap al final de la seva vida, va emmalaltir i es va traslladar a una residència de gent gran, així que va deixar la vida pública. El 2018, va patir complicacions de salut per les quals va estar mesos hospitalitzada, però es va mantenir estable. Finalment, el 3 de setembre del 2024, la seva amiga drag queen Samantha Ballentines va anunciar que havia mort a 60 anys. En l’actualitat, és reivindicada com a icona de la contracultura, l'inconformisme i el moviment LGBT, així com per una part del feminisme.

## Referències

* 1 2 3 4 5 Calatayud, Ketty «Mor la Reina del Raval, la icònica prostituta de Barcelona, als 60 anys». El Nacional, 04-09-2024 [Consulta: 4 setembre 2024].
* 1 2 «La reina del Raval» (en castellà). Cuatro, 16-06-2012. [Consulta: 16 abril 2023].
* ↑ «Mor Mónica del Raval, una icona de la Barcelona underground». 324cat. Corporació Catalana de Mitjans Audiovisuals, 04-09-2024. [Consulta: 8 setembre 2024].
* ↑ «Muere a los 60 años Mónica del Raval, la icónica prostituta de Barcelona a la que popularizó 'Callejeros'» (en castellà). elDiario.es, 04-09-2024. [Consulta: 8 setembre 2024].
* 1 2 Fort Llopis, Noelia. «Discursos des de baix: Mónica del Raval». A: El treball sexual des del poder i des del carrer. Comparativa de discursos ( PDF) (tesi). Universitat de Barcelona, setembre 2018, p. 40 [Consulta: 4 setembre 2024].
* ↑ «Mónica del Raval». Filmoteca de Catalunya, 2012. [Consulta: 16 abril 2023].
* 1 2 3 4 Simon, Lluís. «Mor Mònica del Raval, la prostituta del documental de Francesc Betriu». El Punt Avui, 04-09-2024. [Consulta: 4 setembre 2024].
* 1 2 3 Brotons, Cristina. «Mor als 60 anys Mónica del Raval, icona de la Barcelona canalla». Betevé, 04-09-2024. [Consulta: 4 setembre 2024].
* ↑ Z., J. «Muerte y resurrección de Mónica del Raval, la prostituta más famosa de Barcelona» (en castellà). El Español, 26-12-2018. [Consulta: 16 abril 2023].
* ↑ Brotons, Cristina. «Mor als 60 anys Mónica del Raval, icona de la Barcelona canalla». Betevé, 04-09-2024. [Consulta: 4 setembre 2024].